Document ID: 32008R0859

32008R0859
L 254/1
SLUŽBENI LIST EUROPSKE UNIJE
UREDBA KOMISIJE (EZ) br. 859/2008
od 20. kolovoza 2008.
o izmjeni Uredbe Vijeća (EEZ) br. 3922/91 u odnosu na usklađivanje tehničkih zahtjeva i upravnih postupaka koji se primjenjuju na komercijalni zračni prijevoz
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 3922/91 od 16. prosinca 1991. o usklađivanju tehničkih zahtjeva i upravnih postupaka u području civilnog zrakoplovstva (1), a posebno njezin članak 11. stavak 1.,
budući da:
(1)
Uredbom (EEZ) br. 3922/91 predviđa se da Komisija donosi izmjene zajedničkih tehničkih zahtjeva i upravnih postupaka navedenih u njezinom Prilogu III., koje su potrebne radi znanstvenog i tehničkog napretka.
(2)
Prilog III. Uredbi (EEZ) br., 3922/91 temelji se na skupu usklađenih pravila koja su donijele Zajedničke zrakoplovne vlasti (Joint Aviation Authorities - JAA) i koja se nazivaju Zajednički zrakoplovni zahtjevi za komercijalni zračni prijevoz (zrakoplovi) (JAR-OPS 1).
(3)
Uredbom (EEZ) br. 8/2008 (2) ažuriran je Prilog III. kako bi se u njemu odrazile izmjene JAR-OPS-a provedene od 1. siječnja 2005. (izmjene 9 do 12), prije datuma početka primjene tog Priloga (16. srpanj 2008.).
(4)
Na temelju daljnjeg rada Europske agencije za sigurnost zračnog prometa, do donošenja provedbenih uredaba predviđenih Uredbom (EZ) 8/2008, taj bi se Prilog morao ponovno izmijeniti kako bi se uključili određeni detaljni tehnički i operativni zahtjevi koji se odnose na najvažnije elemente u vezi sa sigurnosti navedenom u tom Prilogu.
(5)
Te nove zahtjeve trebalo bi početi primjenjivati bez odlaganja. Međutim, industriji i nadležnim tijelima potrebno je pripremno razdoblje za provedbu složenih odredaba koje se odnose na operacije u svim vremenskim uvjetima i osposobljavanje kabinskog osoblja.
(6)
Prilog III. Uredbi (EEZ) br. 3922/91 treba stoga na odgovarajući način izmijeniti.
(7)
Mjere predviđene ovom Uredbom u skladu su s mišljenjem Odbora za sigurnost zračnog prometa uspostavljenog člankom 12. Uredbe (EEZ) br. 3922/91,
DONIJELA JE OVU UREDBU:
Članak 1.
Prilog III. Uredbi Vijeća (EEZ) br. 3922/1991 zamjenjuje se Prilogom ovoj Uredbi.
Članak 2.
1. Ova Uredba stupa na snagu na dan objave u Službenom listu Europske unije.
2. Odredbe Priloga ovoj Uredbi koje se odnose na stavke OPS 1.1005, OPS 1.1010, OPS 1.1015, Dodatak 1. stavku OPS 1.1005, Dodatak 1. stavku OPS 1.1010, Dodatak 1. stavku OPS 1.1015 i Dodatak 3. stavcima OPS 1.1005/1.1010/1.1015, primjenjuju se od 16. srpnja 2009.
3. Odredbe Priloga ovoj Uredbi koje se odnose na stavke OPS 1.430, OPS 1.435, OPS 1.440, OPS 1.450, OPS 1.455, OPS 1.460, Dodatak 1. stavku OPS 1.430, Dodatak 1. stavku OPS 1.440, Dodatak 1. stavku OPS 1.450 i Dodatak 1. stavku OPS 1.455, primjenjuju se od 16. srpnja 2011.
4. Do primjene odredaba iz stavaka 2. i 3. nastavljaju se primjenjivati odgovarajuće odredbe Priloga Uredbi (EEZ) 8/2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. kolovoza 2008.

Labels: 7
10
8
9